b'\n_START_ARTICLE_\nSergej Ver\xc4\x8d\n_START_SECTION_\n\xc5\xbdivljenje\n_START_PARAGRAPH_\nPo kon\xc4\x8danem u\xc4\x8ditelji\xc5\xa1\xc4\x8du je delal kot u\xc4\x8ditelj slovenskega in italijanskega jezika, nato kot novinar. Ob tem se je ukvarjal z ljubiteljsko gledali\xc5\xa1ko dejavnostjo. Leta 1982 je diplomiral na ljubljanski AGRFT, smer gledali\xc5\xa1ka in radijska re\xc5\xbeija, bil nekaj \xc4\x8dasa zaposlen pri Slovenskem stalnem gledali\xc5\xa1\xc4\x8du v Trstu, nato pa se zaposlil na de\xc5\xbeelnem sede\xc5\xbeu RAI v Trstu. Do leta 2006 je bil urednik dramskih sporedov na Radiu Trst A. Zadnja leta je \xc5\xbeivel med Gabrovico pri Komnu in Marino Julio v italijanskem Tr\xc5\xbei\xc4\x8du (Monfalcone).\n_START_SECTION_\nDelo\n_START_PARAGRAPH_\nPisal je drame, \xc5\xbeanrsko prozo, satiri\xc4\x8dne igre, ske\xc4\x8de za radio in romane. Re\xc5\xbeiral je v poklicnih in ljubiteljskih gledali\xc5\xa1\xc4\x8dih v Trstu, Ljubljani, Kranju, na Vrhniki, v Gabrovici pri Komnu, Se\xc5\xbeani in Dubrovniku ter na Radiu Trst A in Radiu Slovenija. Sodeloval je pri \xc5\xa1tevilnih radijskih in televizijskih satiri\xc4\x8dnih oddajah, predvsem v povezavi s kolegom Borisom Kobalom.'